KOMISIJOS SPRENDIMAS
2006 m. gruodžio 22 d.
iš dalies keičiantis 2005 m. Stojimo akto VII priedo B priedėlį dėl tam tikrų mėsos, pieno ir žuvies sektoriaus įmonių Rumunijoje
(pranešta dokumentu Nr. C(2006) 6801)
(Tekstas svarbus EEE)
(2007/23/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Bulgarijos ir Rumunijos stojimo sutartį, ypač į jos 4 straipsnio 3 dalį,
atsižvelgdama į Bulgarijos ir Rumunijos stojimo aktą, ypač į jo VII priedo 5 skyriaus B skirsnio I poskirsnio e punktą,
kadangi:
(1)
2004 m. balandžio 29 d. Europos Parlamento ir Tarybos reglamente (EB) Nr. 852/2004 dėl maisto produktų higienos (1) ir 2004 m. balandžio 29 d. Europos Parlamento ir Tarybos reglamente (EB) Nr. 853/2004, nustatančiame konkrečius gyvūninės kilmės maisto produktų higienos reikalavimus (2), nustatomi tam tikri įmonių, kurios patenka į šių reglamentų taikymo sritį, struktūrinai reikalavimai.
(2)
Kadangi 2007 m. sausio 1 d. Rumunija įstos į Bendriją, Bulgarijos ir Rumunijos stojimo akto VII priedo 5 skyriaus B skirsnio I paskirsnio e punkte nustatyta, kad tam tikri struktūriniai reikalavimai, nustatyti minėtuose reglamentuose, iki 2009 m. gruodžio 31 d. netaikytini Rumunijos įmonėms, išvardintoms Stojimo akto VII priedo B priedėlyje (toliau - įmonių sąrašas), jei bus laikomasi tam tikrų sąlygų.
(3)
Dalis mėsos ir pieno įmonių Rumunijoje buvo modernizuotos ir dabar visiškai atitinka Bendrijos teisės aktų reikalavimus. Be to, dalis įmonių nutraukė veiklą. Todėl, atsižvelgiant į šiuos pasikeitimus, įmonių sąrašas turėtų būti iš dalies pakeistas.
(4)
Be to, kai kurios mėsos, pieno ir žuvies sektorių įmonės Rumunijoje dėl techninių apribojimų susiduria su sunkumais įgyvendindamos susijusius Reglamentuose (EB) Nr. 852/2004 ir (EB) Nr. 853/2004 nustatytus struktūrinius reikalavimus. Šioms įmonėms reikia daugiau laiko, kad užbaigtų modernizavimosi procesą ir visiškai atitiktų susijusius struktūrinius reikalavimus, nustatytus minėtuose reglamentuose. Todėl šias įmones reikia įtraukti į įmonių, kurioms suteiktas pereinamasis laikotarpis, sąrašą.
(5)
Didelė šių įmonių dalis Rumunijoje buvo finansuojamos pagal specialiąją žemės ūkio ir kaimo plėtros programą. Visos šios įmonės pateikė patikimų įrodymų, kad jos turi pakankamai lėšų, kad ištaisytų likusius trūkumus per pereinamąjį laikotarpį. Išsami informacija apie kiekvienos įmonės likusius trūkumus gauta. Todėl pereinamojo laikotarpio suteikimas šioms įmonėms yra pagrįstas.
(6)
Dėl Bendrijos teisės aktų aiškumo tikslinga Bulgarijos ir Rumunijos stojimo akto VII priedo B priedėlyje pateiktą įmonių sąrašą pakeisti šio sprendimo priede pateiktu sąrašu.
(7)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Bulgarijos ir Rumunijos stojimo akto VII priedo B priedėlis yra pakeičiamas šio sprendimo priedo tekstu.
2 straipsnis
Šis sprendimas taikomas tik tuo atveju, jei įsigalioja Bulgarijos ir Rumunijos stojimo sutartis, nuo šios sutarties įsigaliojimo dienos.
3 straipsnis
Šis sprendimas skirtas valstybėms narėms.
Priimta Briuselyje, 2006 m. gruodžio 22 d.